Михаил Алмашій

**Михаил Алмаший**,  *Михайло Іванович Алмашій*, ( 1930, Ромочевиця, Подкарпатска Русь, Чехословакия –  2019, Ужгород, Украина) — русинскый педагог, языкознатель, збератель фолклора, културный и сполоченскый дѣятель, енциклопедиста, хормайстер.

## Биография
### Школы
Походив з селянской родины. Зачаточну школу выходив в родном селѣ (1937–1941). Середню освѣту достав на Мукачовской реалной гимназии, котра  в року 1945 была реорганизована по совѣтской системѣ в середню школу №20 (1941–1949). На филологичной факултѣ новоствореной универзиты в Ужгородѣ зыскав диплому русского филолога (1949–1954). 
### Педагогична и научна робота
Уже од штудентскых рокох мав активну сполоченску позицию: быв старостом академгрупы, пять рокы активный участник научных конференций, а од третього рочника голова научного товаришства факулты, хормайстер штудентского хора и оркестра народных инштрументох историко-филологичной факулты, член шпортовой репрезентации универзиты (атлетика, фотбал, кошарка). Въедно з П. Линтуром занимав ся проблемами русинского фолклора, языка и литературы. Уже од пятого рочника, од року 1953 зачав працовати учительом русского языка и литературы в Залужанской середньой школѣ и оддав той роботѣ 43 рокы свого живота. Не лишив интерес ку музицѣ, быв членом Лигы народных композиторох Украины, майже повстороча быв ведучым школского оркестра народных инштрументох, з котрым ходив по гостьовых выступах и зыскав званя *Взорного колектива*. Нераз его педагогична робота была оцѣнена одзнаками, меджи тыма званя *Заслуженый учитель Украины* (1983), одзнака *Взорный працовник освѣты* (1996), *Чоловѣк року Мукачовщины* (1997).

### Сполоченска робота
Од року 1989 активно став на чоло русинской народной оброды. Од року 1994 голова областного *Общества А.&nbsp;Духновича* на Подкарпатю, од року 1996 основатель и ведучый хора *Стара спѣванка*, котрый вертать до живота спѣванкы подкарпатскых Русинох, ведучый церковного хору села Ромочевиця-Залуж. Активно ся участнить в процесѣ кодификации  русинского языка, Е автором сучасной граматикы подкарпатского варианту русинского языка и вельох далшых русинистичных робот. 

Умер в Ужгородѣ 6. юна 2019 во вѣку 88 рокы, яко до конця активный працовник русинской културной нивы. Погребеный на Доманинском теметовѣ. Лишив жену, двох одданых дѣвок з властныма дѣтми.

## Творба
Выступав активно в пресѣ з публикациями, переважно народописного характера, на темы истории, языка, вызначных особ Подкарпатской Руси и звязаных з ньов, з рецензиями на новы публикации русинскых авторох и о Русинах, з чертами о интересных, малопознатых, або забытых подѣях и людях своей отцюзнины. Яко словникарь и енциклопедиста выдав цѣлу библиотеку властных книг, а тыж быв активным сполуавтором в найлѣпшых енциклопедиях о Русинах, котры доднесь появлены.  Неповна библиография его пресовых публикаций и властных книжок станом на рок 2015 числить 557 позиций.  

## Жерела и одказы
* **Алмашій М.: Бібліографія**. //Михаил Алмашій. Еволуція світозора. — Ужгород: Карпатська Вежа, 2015. 582&nbsp;с. 
* **Гомоннай В. В.** Антологія педагогічної думки Закарпаття (XIX–XX ст.) — Ужгород: Вид-во «Закарпаття», 1992.
* **Магочій П.Р., Поп І.** (уклад.) Енциклопедія історії та культури карпатських русинів. Вид-во В.Падяка. Ужгород, 2010. — 856 c.+ХХХІІ с. , с.&nbsp;7.
* **Шарган Г., Закривидорога О.**: Михайло Іванович Алмашій: 75-річчя з дня народження заслуженого вчителя України, хормейстера (народився 1930). //Календар краєзнавчих пам'ятних дат на 2005 рік — Ужгород: Вид-во Падяка, 2004. Сс.&nbsp;255–259.
* Михайло Алмашій ославив 85 років свого жывота // Академія русиньской културы в СР
* 
* 

## Референції

Катеґорія:Русиньскы педаґоґы
Катеґорія:Русиньскы народны дїятелї
Катеґорія:Русиньскы лінґвісты
Катеґорія:Енциклопедисты